**Pénzküldéssel kapcsolatos tájékoztató**

A fogvatartott részére pénzt postai úton vagy az intézet letéti számlájára történő átutalással lehet küldeni.

A banki átutalást a **Márianosztrai Fegyház és Börtön: 10023002-01393929-20000002** számú számlájára kell indítani.

A postacím: **Márianosztrai Fegyház és Börtön, 2629 Márianosztra, Pálosok tere 1.**

**A megjegyzés rovatban mindkét esetben fel kell tüntetni a címzett fogvatartott nevét, nyilvántartási számát, valamint a küldött összeg rendeltetését** ami lehet: célzott kiétkezés, célzott telefonálás, vagy bv. tartozás rendezése. A célzottan kiétkezésre ill. telefonálásra beérkező pénzekből levonás nem érvényesíthető. Abban az esetben, ha a feladó nem jelöl meg felhasználási célt, ez esetben a fogvatartott letéti számláján „kapcsolattartótól érkezett” megjelöléssel kerül könyvelése, melyből a fennálló bv. tartozások ill. a kártérítések összege levonható. ***Ha az azonosítási eljárás során kiderül, hogy a címzett fogvatartott nem azonosítható be egyértelműen, ill. a feladó nincs rögzítve engedélyezett kapcsolattartóként, illetve a kapcsolattartói nyilvántartás lakcím adatai nem egyeznek a feladó adataival, az érkezett pénz nem telepíthető, ezért az a feladónak visszaküldésre kerül.***

***Figyelem! Utalásnál nem a kedvezményezett rovatba kell beírni a címzett nevét és nyilvántartási számát, mert a megadott számlaszámhoz tartozó kedvezményezett / számlatulajdonos / a Márianosztrai Fegyház és Börtön, hanem a közlemény rovatba!! Amennyiben postán ad fel a kapcsolattartó pénzt és nem a fent megadott postacímre, hanem a bankszámlaszámra küldi, akkor a szelvény mindkét oldalára javasolt felírni az összeg rendeltetését, mert a könyveléskor nem áll rendelkezésre az eredeti rózsaszín szelvény, csak egy fénymásolatot küld a MÁK ill. a PEK.***

A fogvatartott kapcsolattartójának pénz kiküldését a kötelezően tartalékolt letéti összegen felüli pénzéből kérelmi lapon kérheti. Ezen meg kell jelölnie a pontos postacímet, a küldendő összeget számmal és betűvel egyaránt. A visszaélések megelőzése érdekében a kérelmi lapot a reintegrációs tiszt előtt kell aláírnia. A kiétkezések kivételével, minden egyéb vásárláshoz vagy kifizetéshez szándékát kérelmi lapon kell előterjesztenie. Kérelmi lapon kell kérnie azt is, ha a vonatkozó jogszabályok szerint letéti pénzét bankszámláján akarja elhelyezni, illetve külföldi fizetőeszközét akarja forintra átváltani.

Amennyiben a fogvatartott értékletétjében külföldi fizetőeszköz van elhelyezve, kérelmi lapon kérheti annak átváltását, amit a gazdasági vezető engedélyezhet. Az átváltásról a fogvatartott hárompéldányos nyilatkozatot tölt ki. Ennek alapján az intézet az OTP-nél átváltja a külföldi fizetőeszközt, amiről a fogvatartott tájékoztatást kap. Az átváltást igazoló bizonylatot a fogvatartott köteles aláírni. Az átváltott pénzösszeg pénztári befizetési bizonylat alapján a fogvatartott letéti számlájára kerül.

Abban az esetben, ha a fogvatartott nyugdíjra jogosult és nyugdíja intézetbe utalását vagy hozzátartozója címére postázását kéri, a befogadását követően kérelmével a Társadalombiztosítási Igazgatósághoz kell, hogy forduljon.

Ha a fogvatartottnak az intézet engedéllyel történő elhagyásakor (eltávozás, büntetés-félbeszakítás stb.) nincs elegendő pénze az élelmezési kiadásokra és az útiköltségre, a kérelmi lapon kérhet rabsegélyt és hitelezett utazási utalványt.